Theo Hay – Suider-Paarl Gemeente
Suider-Paarl Gemeente > Articles by: Theo Hay
About Theo Hay
Theo HayPreek-padkosMay 10, 20160
Pinkster 9 Mei 2016
Tema: Drie gebede wat ons te min bid
Jesus het meer gepraat oor hoe ons moet lewe, as hoe ons moet glo. En daarom probeer ons gewoontes aanleer wat vir ons help om vir Hom te lewe. Dalk is die uitdaging nie al die tekste van die Bybel wat ons nie verstaan nie, maar wel dit wat ons verstaan en nie doen nie! Ieman het gesê: Maturity is mastering the basics. Met eenvoudige gewoontes kry ons dit reg om te groei.
Die eerste gewoonte gaan oor gebed. Jesus self het dikwels gebid. Ons lees hiervan onder ander in Mark 1: 35: Die môre vroeg, toe dit nog nag was, het Hy opgestaan en buitentoe gegaan na 'n eensame plek en daar gebid. In Matt 14: 23 lees ons: Nadat Hy die mense weggestuur het, het Hy alleen na die berg toe gegaan om te bid. Toe dit aand word, was Hy daar alleen. Jesus het deur sy hele lewe gebid, ook voor sy grootste uitdaging aan die kruis in Getsemane. En as Jesus gebed nodig gehad het, hoeveel meer het ons dit nodig!
Daar is 3 soorte gebede wat belangrik is indien ons besluit om Jesus te volg:
Jesus self het waarskynlik wanneer hy deurnag gebid het, nie heeltyd gepraat nie. Iemand noem op 'n stadium dat – toe hy stil word in gebed – hy skielik 'n voëltjie hoor fluit. Hy word toe daarop gewys dat die voëltjie waarskynlik heeltyd gefluit het. Hy het hom net nie gehoor nie. Net so werk God altyd en oral, ons moet net ingestel wees (deur soms ons eie geluide van ons stem minder te maak) en dan sal ons Hom hoor.
Ons hoef nie te dink dat God gaan opdaag wanneer ons oor en oor lofprysing doen en lank genoeg gesing het nie. Dit gaan oor 'n ingesteldheid om bewus te wees van God wat fluister, dikwels in stilte. 'n Joernalis het by geleentheid vir Moeder Theresa gevra wat sê sy vir die Here wanneer sy bid. "Niks", het sy geantwoord, "Ek luister net." "En wat sê God vir jou?", wou die joernalis weet. "Ook niks nie, Hy luister ook", het sy geantwoord. En toe voeg sy by "As jy dit nie verstaan nie kan ek jou nie verduidelik nie." Gebed- veral stilgebed – bly 'n misterie.
Daar is niks beter as om net by God te wees nie. Dit is meer werd as om baie raad by ander te ontvang.
Gebed wat jou hart breek
Hierdie is 'n gevaarlike soort gebed, want dit raak aan jou. Jaco vertel hy was by geleentheid saam met 'n klomp jongmense in 'n baba-saal van 'n hospitaal. En elkeen het 'n siek babatjie vasgehou. Toe hy moes bid, kon hy nie, want soos by elkeen van die jongmense het die trane by hom gevloei. Hulle harte was gebreek om die gebrokenheid van die wêreld te sien.
Waar ander godsdienste gemotiveer word deur skuldgevoelens, vrees, hoop vir beloning ens., word Christenskap gemotiveer deur iets heel anders: Paulus sê dat die liefde van Christus ons dring! Jesus wou nie nog 'n goddiens begin het nie. Hy sê op 'n stadium dat Hy nie offers soek nie, maar barmhartigheid.
Ons kan net dring word deur Jesus se liefde indien ons harte breek soos Jesus se hart gebreek het toe Hy op 'n stadium na die skare wat Hom volg kyk en hulle innig jammer gekry het. Liefde maak ons weerloos, en ons moet so naby aan iemand wees dat liefde ons kan seermaak, dat 'kieme' van 'n sieke as't ware vat aan ons kan kry. Dan weet ons ons is naby genoeg om regtig te kan ervaar en beleef wat iemand ander beleef.
Besef ons straatkinders is net ……kinders? Of het ons al eelte om ons hart gekry? Want dan wil ons 'n bedraggie inbetaal vir 'n saak, maar nie te naby betrokke raak nie. Die sanger Leonard Cohen sing 'n lied waarin hy sê: There is a crack, a crack in everything. That's how the light gets in.
Wanneer Jesus in sy saligsprekinge sê dat die wat treur geseënd sal wees, is dit eintlik die teenoorgestelde van om hard te wees. God sê deur die profeet Esegiël aan sy volk dat Hy hulle 'n hard van vleis sal gee en hulle harte van klip sal uithaal. Want ons moet treur saam met die wat swaarkry.
Ons harte móét breek!
Gebede om aan te meld vir diens
Daar is dinge wat ons vir God vra, maar wat God eintlik vir ons vra.
Daar was 'n klompie besigheidsmanne wat bymekaar gekom het om te bid vir nood wat hulle sien. Hulle hoor toe van 'n vrou wat dit nie breed het nie, en wie se motortjie gesteel is. Hulle het vurig gebid dat die vrou 'n ander motor moet kry. Niks het gebeur nie. Daar het toe níe 'n motor uit die hemel by haar aangekom nie. Iemand wys die sakemanne toe daarop, dat die Here dit waarskynlik op hulle hart geplaas het, omdat hulle die antwoord op hulle gebede was! Na 'n paar minute het een van die sakemanne aangebied om een van sy motors vir die vrou te gee. Daardie aand laat, toe die vrou die deur oopmaak en die sleutel ontvang, het sy ervaar haar gebede is verhoor deur iemand wat volgens God se wil opgetree het.
Dalk moet ons seker maak: wie bid vir wie! Wie praat met wie in ons gebede. Want daar is dinge wat ons vir God vra, wat Hy eintlik – in ons gebede – van ons vra!!! So gebed is om God se wil te leer ken!
Moeder Theresa het eenmaal gesê: "As jy vra hoekom is die kind voor jou honger, is dit waarskynlik omdat jy nog nie aan hom kos voorsien het nie!"
Wie se antwoord op gebed is jy?
Preek Padkos – 8 Mei 2016
Theo HayPreek-padkosMay 9, 20160
Pinkster 8 Mei 2016
Tema: Back to basics
Matt 7: 21 – 29
"Nie elkeen wat vir My sê: 'Here, Here,' sal in die koninkryk van die hemel ingaan nie, maar net hy wat die wil doen van my Vader wat in die hemel is. 22.Baie sal daardie dag vir My sê: 'Here, Here, het ons dan nie in u Naam gepreek nie, deur u Naam bose geeste uitgedryf en deur u Naam baie wonders gedoen nie?' 23.Dan sal Ek openlik vir hulle sê: Ek het julle nooit geken nie. Gaan weg van My af, julle wat die wet van God oortree." 24."Elkeen dan wat hierdie woorde van My hoor en daarvolgens handel, kan vergelyk word met 'n verstandige man wat sy huis op rots gebou het. 25.Die stortreën het geval, vloedwaters het afgekom, winde het teen daardie huis gewaai en daaraan geruk, en tog het dit nie ingestort nie, want die fondament was op rots. 26.En elkeen wat hierdie woorde van My hoor en nie daarvolgens handel nie, kan vergelyk word met 'n dwaas wat sy huis op sand gebou het. 27.Die stortreën het geval, vloedwaters het afgekom, winde het teen daardie huis gewaai en daaraan geruk, en die huis het ingestort en is heeltemal verwoes." 28.Toe Jesus klaar gepraat het, was die skare verbaas oor sy onderrig, 2.9want Hy het hulle geleer soos 'n man met gesag en nie soos hulle skrifgeleerdes nie.
"Die kuns is nie om jouself in die lewe te vind nie, maar om iets te kry wat groot genoeg is om jouself in te verloor".
In ons lewe is ons so ingestel daarop om heeltyd inligting bymekaar te maak, maar ons kom bitter min op die stadium waar ons dit wat ons leer, uitleef! Dit is baie keer waar van die kerk ook. 'Kerk'-ervaring is nie bedoel om net 'n ontvang-ervaring te wees nie, maar ons moet dit gaan leef. Daarom sê ons, 'n geestelike pad word geloop, nie net geleer nie! Jesus se voorbeeld is vir ons baie belangrik. Hy het nie een brief of boek gekry nie, maar mense saam met Hom geneem en geleer om te leef.
Henry Knouwen, skrywer/priester skryf die volgende: "You don't think your way into a new kind of living. You live your way into a new kind of thinking." Om dit te kan doen moet ons uit ons gemaksone kom. 'n Gemaksone is daardie veilige plek waar niks groei nie.
Jesus het meer gepraat oor hoe ons moet lewe, as hoe ons moet glo. En as Jesus iets herhaal, moet ons aanvaar dit is vir Hom baie belangrik. Hy praat baie oor armoede en oor onreg tussen mense. Wanneer Jesus vir die mense die wet saamvat, stel hy ons liefde vir God GELYK aan ons liefde vir ons naaste!
Heidi Baker is 'n sendeling in Noord-Tanzanië wat elke dag 10000 kinders kos gee. Sy het die volgende uitgangspunte:
Stop for one! Sien elkeen raak, moenie net groot goed wil doen nie.
Love looks like something. Liefde is nie 'n konsep of idee nie. Jy kan dit voel en ruik.
We are defined by the crisis. Die toets is wat ons doen in die situasie en omgewing waar Jesus ons geplaas het. Ons kla dikwels met 'n witbrood onder die arm of 'n braaivleis-tjop in die mond. Hoekom is dit so 'n vreemde gedagte vir mense om lig in donker te wees? Ons moet duisternis 'match' met dieselfde aantal lig! Ons moenie dink ons kan met 'n flitsie twee keer oor die duisternis van iemand se lewe skyn, en dan is alles reg nie.
Daar is 2 soorte jongmense: diegene wat emigreer oor geweld, swak toestande, werkloosheid, die land en rand wat tuimel, en diegene wat ten alle koste wil bly juis oor presies dieselfde redes. Ons moet bereid wees om te emigreer: na Berundu, Soedan, Zambië en waar ookal die nood op hul grootste is!
Daar is 'n onuitgespreekte mite (rumour) dat ons die wêreld gaan verander sonder dat dit ons iets gaan kos! Ons kan nie ons lewe vir Jesus gee sonder om dit ook vir die wêreld te gee nie….
Theo HayPreek-padkosApril 20, 20160
Sondag het ons gehoor dat Jesus Koninkrykstaal met sy volgelinge praat en vir hulle sê: Matt 6: 19"Moenie vir julle skatte op aarde bymekaarmaak waar mot en roes dit verniel en waar diewe inbreek en dit steel nie. 20Maak vir julle skatte in die hemel bymekaar, waar mot en roes dit nie verniel nie en waar diewe nie inbreek en dit steel nie. 21Waar jou skat is, daar sal jou hart ook wees."
Die bekende skryfer en predikant, Rick Warren, skryf in sy boek The Purpose Driven Life die volgende: Jou lewe het 'n doel: Ons word voorberei vir die lewe hierna. Hierdie is 'n leerskool vir hoe dit eendag in die lewe hierna gaan wees. Dit is wat Jesus bedoel as hy sê: "maak nou reeds vir julle skatte bymekaar wat ewigheidswaarde het," want dit is wat gaan gebeur, wat nodig is in daardie lewe. Wat jy nou het, en waarmee jy jou nou besig hou, gaan betekenis hê in die hemel.
Jou verhouding nou met die Vader gaan iets beteken in die hemel. Daarom kan ons aannneem dat jou verhouding hier op aarde met God gaan impak hê op jou verhouding met God in die ewigheid. Dit is hoekom Jesus hieroor praat. Trouens, ek lees die week dat kerkleier Nicky Gumbel van die Alpha-kursus die volgende skryf:
"Jesus spoke about money more than virtually any other subject (including prayer and heaven). Twelve out of his thirty-eight parables are about money or possessions. As Billy Graham put it, 'If a person gets their attitude towards money straight, it will help straighten out almost every other area in their life.'
Dus: Vertrou jy die Here? Vertroue is waar ek my besittings en gawes laat 'vloei' na waar dit nodig is, en waar God dit wil gebruik. Net soos die Dooie See se water alles doodmaak van al die sout omdat daar nie 'n uitlaat is nie, beteken wat jy is en het NIKS as daar nie 'n uitlaat is nie. God se opdrag en belofte aan Abraham was: "Ek gaan jou seën, en jy moet tot seën van al die nasies wees!"
As God daarom vir ons vra om Hom te toets met ons 10de, gaan dit nie om te kyk hoe goed God voorsien of gee of 'teruggee' wat ek weggee nie, maar om te wys ek vertrou onverskrokke! Soos iemand skryf: Ek wil so leef dat ek op die dag wat ek sterf my laaste tjek laat hop! Vertroue wys waar jou hart is, want jou skat is daar! Verander jou skat, dan sal jou hart ook verander. Ons dink dit werk andersom: ek moet my hart verander, dan sal ek gee. Jesus: verander eers jou belegging na dinge met Ewigheidswaarde, dan sal jou hart volg! Die Here vra gehoorsaamheid!
Die verhaal van die ryk grondeienaar.
'n Baie ryk grondeienaar het gereeld langs sy grensdrade van sy grond gaan ry. Dan was hy baie trots oor die rykdom wat hy verwerf het, en dat hy die rykste man in die vrugbare vallei was. By geleentheid het hy by een van sy bywoners gestop, wat onder 'n boom gesit en bid het, net voor hy middagete sou eet. Hy wou by die bywoner weet wat hy besig is om te doen. Die bywoner het geantwoord dat hy besig was om God te dank vir sy maaltyd. Die grondeienaar het hierop geamuseerd gesê dat as dit al kos is wat hý het om te eet,
sal hy nie lus voel om God te dank daarvoor nie. Die bywoner se antwoord was: "God het my alles gegee wat ek nodig het. Hy doen dit elke dag. Ek sou ook graag my kos met u wou deel. Ek is regtig baie baie dankbaar daarvoor."
Die bywoner sê toe verder dat hy bly is hy sien die eienaar, want hy het die vorige aand gedroom dat die rykste man in die vallei daardie nag sou sterf! Hy weet nie wát dit beteken nie! Die grondeienaar het verontwaardig gesê dat drome nét drome is! Maar hy het daaroor bly dink…… Hy het sy huisdokter gebel en gevra om hom te kom ondersoek,
en om die aand by hom oor te bly, net vir ingeval…. Die volgende oggend het hy en die dokter lekker saam 'n groot smaaklike ontbyt geniet, en die dokter is daar weg.
Kort na ontbyt het 'n boodskapper daar aangekom met die nuus: Die bywoner is die vorige aand in sy slaap oorlede!
Die rykste man in die vallei is toe werklik daardie nag oorlede!
Ons wil mekaar help om in dinge te belê met ewigheidswaarde. Kom ons kyk rond en sien wat die Here wil doen.
Theo HayPreek-padkosMarch 29, 20162
Skriflesing: Johannes 20: 1 – 18
Boodskap:Indiese digter vertel 'n storie van bedelaar en 'n koning. Die koning is baie ryk en ry in 'n goue koets. Op 'n dag sien die bedelaar dat die die koning se koets naby hom very gaan ry – sy droom gaan waar word. Dit is sy grootste geleentheid, hy gaan die koning te sien. Die koets stop, en die koning klim uit met glimlag. Dan gebeur die vreemde ding. Die koning steek sy leë hand uit en vra die bedelaar: "Wat het jy wat jy vir my kan gee." Die bedelaar is onseker, en deurmekaar. Hy steek sy hand in sak en soek een graankorreltjie uit, net een, en die kleinste. Is dit 'n grap? Stadig plaas hy die korreltjie in die koning se palm. Die koning vertrek. Aan die einde van die dag, toe die bedelaar sy sakke leegmaak, is hy verras om 'n enkele graankorreltjie van suiwer goud te kry. Net een, en die kleinste. Hy het bitterlik begin huil, en gewens hy het die hart gehad om alles vir die koning te gee.
Goeie Vrydag het ons gepraat oor Jesus wat aan die kruis geskreeu het: My God, my God waarom het U My verlaat. Omdat ons soms so verlate voel, asof God ons nie hoor nie. En toe het ons gesê dat God juis in die tye wat ek en jy na hom roep, die een is wat ons toevou in ons nood, in ons swakhede.
Soms kom die Koning van die konings na ons toe soos na hierdie bedelaar, en dit voel amper asof Hy 'n bespotting van my nood maak. Hy wat so baie het om te gee, kom vra van my iets. Ek lê bv. in die hospitaal, en i.p.v God wat sy hand uitstrek en my onmiddelik genees, vra hy my om my buurman in die hospitaal lief te hê, of ek het 'n seer in my en i.p.v dat die Here my kom heel maak, wil Hy my iemand wys wat stukkender is as ek.
Dit gebeur baiekeer as ons op ons laaste is, of so voel. En dan voel ons armer as van tevore. Tot Hy die groter prentjie vir my kom wys waar ek 'goue koringkorrels' ontdek waar ek my laaste vir Hom gegee het.
Paulus praat van 'n Goddelike proses wat werk as mense gelowig bly in hul swaarkry. As dink aan gebeure, dan ervaar ons iets hiervan.
†Rom 8: 28 Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is.
Ons leer dit uit die verhaal van Maria Magdalena met die opstanding. Kom ons lees haar verhaal
1.Die Sondagmôre vroeg, toe dit nog donker was, kom Maria Magdalena by die graf en sien dat die klip van die graf af weggerol is. 2.Sy hardloop toe en gaan na Simon Petrus en na die ander dissipel toe vir wie Jesus baie lief was, en sê vir hulle: "Hulle het die Here uit die graf weggevat, en ons weet nie waar hulle Hom nou begrawe het nie."
3.Petrus en die ander dissipel het toe uitgekom en na die graf toe gegaan. 4.Die twee het saam begin hardloop, maar die ander dissipel het vinniger as Petrus gehardloop en eerste by die graf gekom. 5.Toe hy vooroor buk, sien hy die doeke lê, maar hy het nie ingegaan nie. 6.Ná hom het Simon Petrus ook daar aangekom, en hy het in die graf ingegaan. Hy sien toe die doeke daar lê, 7.ook die doek wat om Jesus se kop was. Dié doek het nie by die ander doeke gelê nie, maar was eenkant afsonderlik opgerol. 8.Daarna het die ander dissipel, wat eerste by die graf gekom het, ook ingegaan, en hy het dit ook gesien en geglo. 9.Hulle het nog nie die Skrif verstaan dat Jesus uit die dood moet opstaan nie. 10.Daarna het die dissipels weer huis toe gegaan. 11.Maar Maria het buite by die graf bly staan en huil. Terwyl sy huil, het sy vooroor gebuk om in die graf in te kyk. 12Toe sien sy twee engele met wit klere aan daar sit waar die liggaam van Jesus gelê het, een waar die kop en een waar die voete was. 13Hulle vra toe vir haar: "Mevrou, waarom huil jy?" Sy antwoord hulle: "Omdat hulle my Here weggevat het en ek nie weet waar hulle Hom nou begrawe het nie."
Paar dinge oor Maria Magdalena:
Amper verseker dieselfde Maria van Betanië, sondige vrou wat haar
reukolie oor Jesus se voete uitgegooi en met haar hare afgedroog het by 'n ete.
Verskeie duiwels is uit haar uitgedryf, en uit dankbaarheid het sy een van die ryk vrouens gewod wat vir Jesus gesorg het.
MM ook een van die 5 persone wat die B noem wat aan die voete v J se kruis ws toe hy gesterf het, toe Hy afgehaal is van die kruis en graf toe geneem is.
Waarskynlik was sy die een wat die balsemspeserye gaan haal het waarmee J gebalsem is.
Die volgende oggend keer Maria terug, sien graf is lee gen sien Jesus se liggaam is weg. Sy sê vir die engele: "Ek huil omdat hulle my Here weggevat het en ek nie weet waar hulle Hom nou begrawe het nie."
Wat interressant is van Maria: wanneer ek en jy terleurgestel word, of ons gebede nie verhoor word nie, dan voel ek dikwels in die gesig gevat, of ons neem dit persoonlik op, of ek verloor belangstelling. Ons trek onsself terug en word hard. As ons alleen is, voel ons die lewe trek vir my 'n streep, Maria was anders: anders as die bedelaar in die Indiese digter se storie, steek Maria haar hele lewe lank, haar hand diep in haar sak en gee alles wat sy het. Soos met die duur olie en trane op Jesus se voete, en haar versorging van Jesus met haar rykdom. Sy maak haar sakke leeg.
Sy gee haar alles.Daarom dat sy huil, want haar hele siel is in hoe sy oor Jesus voel.
14.Nadat sy dit gesê het, het sy omgedraai en vir Jesus daar sien staan, maar sy het nie geweet dat dit Hy is nie. 15.Jesus vra haar toe: "Mevrou, waarom huil jy? Vir wie soek jy?"
16.Jesus het vir haar gesê: "Maria!"Sy draai na Hom toe en sê in Hebreeus vir Hom: "Rabboeni!" Dit beteken leermeester.17.Jesus sê toe vir haar: "Moet My nie vashou nie, want Ek het nog nie na die Vader toe opgevaar nie. Maar gaan na my broers toe en sê vir hulle: 'Ek vaar op na my Vader toe, wat ook julle Vader is, na my God, wat ook julle God is.' "18.Maria Magdalena het toe vir die dissipels gaan sê: "Ek het die Here gesien!" En sy het ook vertel wat Hy vir haar gesê het.
Hoe besonders is dit dat die eerste persoon op aarde wat Jesus sien na sy opstanding, sien Hom deur trane. Dalk is dit hoekom sy Hom verwar vir 'n tuinier. En dalk is dit wat maak dat ons Jesus wil volg vir die res van ons lewe: Hy is die Alfa en die Omega, die begin en die einde, Skeppergod, die Een wie se opstanding 'n hele nuwe dimensie vir die mensdom oopmaak – die aarde het geskud en die engele het Hom aanbid, maar Hy word verwar vir 'n nederige tuinier wat my grond onder sy vingernaels die dag begin.
Die eerste woorde van Jesus na sy opstanding is 'n vraag, en 'n baie belangrike vraag as ons dink aan Goeie Vrydag waar Jesus juis deur God verlaat is, en gesterf het vir ons wat hartseer is, alleen, verwerp voel deur die lewe: Hoekom huil jy? En dan 'n naam: Maria. En die besef dat Jesus waarlik opgestaan het, kom met 'n vraag en 'n naam.
Dan instinktief as Maria nader beweeg en aan Hom wil raak, sê Jesus: "Moet My nie vashou nie, want Ek het nog nie na die Vader toe opgevaar nie. Maar gaan na my broers toe en sê vir hulle: 'Ek vaar op na my Vader toe, wat ook julle Vader is, na my God, wat ook julle God is.' "
Maria word aangestel as die apostel van die apostels. Apostel was iemand wat gestuur is om te gaan vertel wat hy gesien het, en sy was die eerste getuie van die opstanding. Haar lewe is verander van slagoffer van baie slegte dinge, wat volhard het deur baie swaarkry, om die eerste getuie te word.
Dalk is die boodskap van die kruis en die opstanding nie soos ons dikwels dink dat die swaar weggeneem word nie. Dalk wil Jesus ons deur sy hele lewe, deur se sterwe en deur sy opstanding leer: Ons getuienis is groter in lyding, as in voorspoed.
Daarom as Jesus sy dissippels op die berg leer, leer Hy vir hulle: "Geseënd is dié wat weet hoe afhanklik hulle van God is, Geseënd is dié wat treur, Geseënd is dié wat vervolg word omdat hulle doen wat reg is, "Geseënd is julle wanneer die mense julle ter wille van My beledig en vervolg en valslik al wat sleg is van julle sê."
Paulus wat self baie swaar lewe gely het, verstaan iets hiervan in Rom 5: 3 "Ons verheug ons ook in die swaarkry, want ons weet: swaarkry kweek volharding, 4.en volharding kweek egtheid van geloof, en egtheid van geloof kweek hoop; 5. en dié hoop beskaam nie."
Uiteindelik, en soms baie geleidelik seën Jesus ons in ons swaarkry. Dalk is ons verlede soos Maria s'n vol van skuldgevoelens en geheime en 'n swak selfbeeld. Dalk is ons huidige lewe nogsteeds seer en terleurstellend. Maar Goeie Vrydag wyk voor die opstanding soos die winter voor die somer wyk. Opstandingsondag kom en ek en jy, van alle mense, word boodskappers van hierdie ongelooflike hoop. Want Jesus het die dood oorwin. Hy leef.